25 Augustus: Jy het die waarheid. – Jan van der Watt - www.bybelkennis.co.za
by Mitch Kalp · Published 25/08/2017 · Updated 15/08/2017
Gal 1:1-10 (fokus 1:6-10)
Moet ‘n mens almal glo wat deesdae met allerhande godsdienstige praatjies rondloop? Mense, ja, selfs teoloë, verskil so van mekaar dat ‘n mens nie meer weet wat om te glo en wat om te los nie. Die troos is darem dat dit nie ‘n nuwe ding is nie. Dit was van die vroegste tye af al so.
Maar wat maak ‘n mens as jy so oorval word met al die verskillende idees en dikwels van mense wat veronderstel is om te weet? Paulus het ‘n baie eenvoudige oplossing. Toets die idees aan die goeie nuus (die evangelie) van Jesus Christus. Met die evangelie van Jesus bedoel hy die boodskap van die kruis en opstanding van Jesus, asook die gevolge daarvan in ‘n mens se lewe. Dit maak jou nie alleen vry nie, maar ook opgewonde om die Here in liefde te dien. Nou sê Paulus dat selfs as ‘n engel uit die hemel iets anders kom sê, moet jy dit nie eers glo nie… en onthou engele was gesien as boodskappers van God. Selfs dan moet jy jou nie daaraan steur nie, wat nog te sê as een of ander mens met ‘n ander boodskap kom (1:8-9). So vas staan die evangelie van Jesus Christus. God het gepraat en dit is seker. As iets nie lekker daarby inpas nie, is die beste ding om te doen maar om ‘n dowe oor te draai.
Jy het die waarheid, die evangelie van Jesus Christus. Daarby kan ons bly.